**Valentín Šefčík: Kostra**

Zmyslela si moja kostra,

že si prezrie kosti.

Vraj ju čosi kdesi pichá

a vždy ju to zlostí.

Mrkla očkom pod lopatku,

či tam nie je vada,

ohmatala lebku, sánku

- nič. Nuž ďalej hľadá.

Kľúčna kosť sa zdala trochu

vyvedená z miery.

Zaiste to nie je vážne,

keď jej kostra verí.

Zrakom prešla lakte, kĺby,

vyskúšala bedrá.

Potom poďho trocha vyššie

ponaprávať rebrá.

Na chrbtici ohmatala

stavce zo tri razy.

Možno že sa od únavy

niektorý z nich kazí.

Nenašla nič, žiadnu chybu,

žiadne choré miesto,

zrátala však, že ju tvorí

kosti viac než dvesto.

Ja jej vravím: „Chceš byť zdravá

Tak si zapíš vetu:

Pohni kostrou, milá kostra!

Potom budeš k svetu!"